Rayco Rodríguez

**Rayco Rodríguez Medina**, nado nas Palmas de Gran Canaria o 24 de novembro de 1996, é un futbolista español que xoga de extremo no Persita Tangerang, da Super Liga de Indonesia.

## Traxectoria 
### Inicios (1996-2015) 
Comezou a xogar ao fútbol na UD Almenara, pasando logo ás categorías inferiores da UD Las Palmas. Tras cinco anos na canteira amarela pasou ao Acodetti CF, onde permaneceu outras cinco tempadas.

### Betis B (2015-2016) 
En agosto de 2015 foi fichado polo Real Betis para o seu filial da Segunda División B. Debutou na 2ª B o 22 de agosto de 2015 fronte ao Mérida AD na Cidade Deportiva Luis del Sol. O seu primeiro gol chegou o 4 de outubro, nunha derrota por 2-4 contra o Real Xaén tamén na casa. Disputou un total de 23 partidos e anotou dous goles pero o equipo acabou descendendo.

### Pobla de Mafumet (2016-2018) 
O 8 de xullo de 2016 foi transferido ao CF Pobla de Mafumet, filial do Nàstic, que militaba en Terceira División. Xogou dúas tempadas no club catalán e ademais o 1 de decembro de 2016 debutou co primeiro equipo do Nàstic na Copa do Rei, entrando como substituto de Elvir Maloku na derrota por 0-3 contra o Deportivo Alavés.

### CD Lugo (2018-2020) 
O 11 de xullo de 2018 asinou un contrato de dous anos co CD Lugo, para xogar no seu filial, o Polvorín. Na súa segunda tempada en Lugo anotou 17 goles en 27 partidos, converténdose no segundo máximo anotador do Grupo I da Terceira División, só por detrás do lalinense Iker Hurtado, do CSD Arzúa.

### Fabril (2020-2021) 
O 31 de agosto de 2020 uniuse ao filial do Deportivo da Coruña, o Fabril, tamén en Terceira. Disputou 11 partidos co filial branquiazul, marcando catro goles e repartindo tres asistencias.

### Deportivo da Coruña (2021) 
O 1 de febreiro de 2021, último día do mercado invernal, o Deportivo da Coruña anunciou a tramitación das fichas de Rayco e Diego Villares co primeiro equipo, como reforzos invernais no peor momento deportivo da historia do club, na Segunda División B e fóra dos postos de ascenso. Debutou co Deportivo o 7 de febreiro no Campo do Vao fronte ao Coruxo, con derrota por 2-0. Disputou un total de 11 encontros ata o final da tempada, 5 deles como titular.

### Unionistas de Salamanca (2021-2022) 
O 1 de xullo de 2021 anunciouse a súa fichaxe polo Unionistas de Salamanca, despois de que rematase o seu contrato co Deportivo. Co equipo salmantino disputou un total de 38 partidos, anotando 7 goles, contribuíndo ao sétimo posto en liga.

### Amorebieta (2022-2024) 
Para a campaña 2022/23 asinou co Amorebieta, da mesma categoría. Xogou 38 partidos na súa primeira campaña en Biscaia, proclamándose campión absoluto da Primeira Federación e logrando o ascenso directo á Segunda División. Debutou na categoría de prata na primeira xornada da 2023/24, saíndo de titular ante o Levante, e marcou o seu primeiro gol en Segunda na seguinte xornada, contra o Albacete no Carlos Belmonte. Disputou 13 partidos co equipo vasco en Segunda e dous máis na Copa do Rei, sen poder evitar o descenso á Primeira Federación.

### Alcorcón (2024-2025) 
Tralo descenso do Amorebieta e coa fin do seu contrato, deixou o País Vasco e fichou polo Alcorcón, da Primeira Federación. No club adestrado por Pablo Álvarez disputou un total de 36 partidos, 21 deles como titular, e marcou 4 goles.

### Persita Tangerang (2025-) 
En xullo de 2025 deixou España e puxo rumbo a Indonesia, onde fichou polo Persita Tangerang, conxunto adestrado polo salmantino Carlos Peña.

## Palmarés 
;Amorebieta
* **Primeira Federación (1):** 2022/23.

## Notas 
## Véxase tamén 
### Ligazóns externas 
* Datos do xogador en BDFutbol .
* Datos do xogador en LaPreferente.com .
* Datos do xogador en Soccerway .